
	ОБЛАГАНЕ НА МНОГОНАЦИОНАЛНИТЕ И ГОЛЕМИТЕ НАЦИОНАЛНИ ГРУПИ ПРЕДПРИЯТИЯ С ДОПЪЛНИТЕЛЕН ДАНЪК И С НАЦИОНАЛЕН ДОПЪЛНИТЕЛЕН ДАНЪК

АДМИНИСТРАТИВНИ РАЗПОРЕДБИ



В Глава тридесет и четвърта „к“ от ЗКПО се съдържат Административни разпоредби
Задължение за подаване на информация - чл. 260я23, ал. 1 от ЗКПО

За целите на този член:

т. 1. „определено местно образувание“ е съставно образувание на многонационална група предприятия или на голяма национална група предприятия, разположено в страната, което е определено от другите съставни образувания на групата, разположени в страната, да подава информационната декларация или да подава уведомленията съгласно този член от тяхно име;

т. 2. „специално споразумение между компетентните органи“ е двустранно или многостранно споразумение или договореност между два или повече компетентни органа, с което се урежда автоматичен обмен на годишни информационни декларации.

Съставно образувание, разположено в страната, подава информационна декларация по ал. 6 пред изпълнителния директор на Националната агенция за приходите. Информационната декларация се подава по електронен път по ред и във формат, утвърдени със заповед на изпълнителния директор на Националната агенция за приходите, която се публикува на интернет страницата на Националната агенция за приходите. (чл. 260я23, ал. 2 от ЗКПО)
Със  Заповед № З-ЦУ-30-268 от 16.02.2026 г. на изпълнителния директор на НАП са утвърдени реда и формата за подаване на информационната декларация по чл. 260я23 , ал. 2 от ЗКПО. Утвърдено е и Указание за изготвяне на отчетни файлове с информационната декларация съгласно GIR XML схемата, както и XSD схеми за валидиране на отчетните файлове с информационната декларация.
Със Заповед № З-ЦУ-30-1089/24.06.2026 г. на изпълнителния директор на НАП е утвърден документ „Насоки за използване на GIR XML схемата и валидационните правила за първото подаване и обмен на информация на информационни декларации“, който следва да се има предвид при изготвяне на отчетните файлове с информационната декларация по чл. 260я23, ал. 2 от ЗКПО.

Информационната декларация по чл. 260я23, ал. 6 може да се подава от определеното местно образувание по ал. 1, т. 1 от името на съставното образувание.

Редът, описан в алинеи 2 и 3, не се прилагат, когато информационната декларация по ал. 6 е подадена от:

1. крайното образувание майка, разположено в юрисдикция, която за съответния данъчен период има действащо специално споразумение между компетентните органи, по което Република България е страна, или

2. определеното да подава информация образувание, което е разположено в юрисдикция, която за данъчния период има действащо специално споразумение между компетентните органи, по което Република България е страна (чл. 260я23, ал. 4 от ЗКПО).
В случаите когато е налице освобождаване от задължението да подава информационна декларация според чл. 260я23, ал. 4, съставното образувание, разположено в страната, или определеното местно образувание по ал. 1, т. 1 подава уведомление до изпълнителния директор на Националната агенция за приходите за идентификационните данни на образуванието, което подава информационна декларация по ал. 6, както и за юрисдикцията, в която образуванието е разположено и в която се подава информационната декларация (чл. 260я23, ал. 5 от ЗКПО).
Какви данни съдържа информационната декларация: (чл. 260я23, ал. 6 от ЗКПО)

 Информационната декларация за допълнителния данък съдържа следната информация за многонационална група предприятия или голяма национална група предприятия:

1. идентификационни данни за съставните образувания, включително техните данъчни идентификационни номера, ако има такива, юрисдикцията, в която са разположени, и техния статут съгласно разпоредбите на тази част;

2. информация за цялостната корпоративна структура на многонационалната група предприятия или голямата национална група предприятия, включително контролиращите участия в съставните образувания, притежавани от други съставни образувания;

3. информацията, необходима за определяне на:

а) ефективната данъчна ставка за всяка юрисдикция и допълнителния данък на всяко съставно образувание;

б) допълнителния данък на член на група съвместни предприятия;

в) разпределението между юрисдикциите на допълнителния данък съгласно първично облагане с допълнителен данък и размера на вторичния допълнителен данък;

4. списък на видовете избор, упражнени съгласно тази част (по отношение на видовете избор, е необходимо да се има предвид чл. 260я24).

Според ал. 7, алинея 6 не се прилага, когато съставно образувание в страната, чието крайно образувание майка е разположено в юрисдикция извън Европейския съюз, която прилага правила, оценени от Европейската комисия съгласно чл. 52 от Директива (ЕС) 2022/2523 като еквивалентни на правилата на тази директива. В този случай съставното образувание или определеното местно образувание по ал. 1, т. 1 подава информационна декларация, съдържаща следната информация:

1. информацията, необходима за прилагането на чл. 260е, ал. 6 и 7, включително:

а) идентификация на всички съставни образувания, в които частично притежавано образувание майка, разположено в държава - членка на Европейския съюз, притежава пряко или косвено участие в собствеността в който и да е момент на данъчния период, както и структурата на такива участия в собствеността;

б) информацията, необходима за определянето на ефективната данъчна ставка за юрисдикциите, в които частично притежавано образувание майка, разположено в страната, притежава участие в собствеността на съставни образувания по буква „а“, както и за определянето на дължимия допълнителен данък;

в) информацията, необходима за прилагане на буква „б“ съгласно чл. 260ж, чл. 260з или чл. 260ш;

2. (В сила от 01.01.2025 г.) информацията, необходима за прилагането на чл. 260к, включително:

а) идентификация на всички съставни образувания, разположени в юрисдикцията на крайното образувание майка, както и структурата на такива участия в собствеността;

б) информацията, необходима за изчисляване на ефективната данъчна ставка на юрисдикцията на крайното образувание майка и дължимия от него допълнителен данък, и

в) информацията, необходима за разпределението на този допълнителен данък съгласно формулата по чл. 260л;

3. информацията, необходима за прилагането на допустим национален допълнителен данък.

Информационната декларация по чл. 260я23, ал. 6 и 7 от ЗКПО и съответните уведомления се подават не по-късно от 15 месеца след последния ден на данъчния период, за който се предоставя информация. Информационната декларация по изречение първо се подава във валутата, в която е изготвен консолидираният финансов отчет на крайното образувание майка.

Данъчно задължено лице, което подлежи на първично и/или вторично облагане с допълнителен данък, подава данъчна декларация в евро по образец за допълнителния данък за съответния данъчен период в териториалната дирекция на Националната агенция за приходите по мястото на регистрация в срока по ал. 8 с изключение на случаите по чл. 260я19, в които данъчната декларация се подава в срока по чл. 260я19. В случаите, в които за целите на изречение първо е необходимо преизчисляване в евро, се използва референтният валутен курс на еврото, публикуван от Българската народна банка на нейната интернет страница, към валутата, в която е определен допълнителният данък за последния ден на данъчния период (изм. и доп. ДВ. бр. 30 от 27.03.2026 г.). Данъчно задълженото лице по чл. 260я23, ал. 9 от ЗКПО внася допълнителния данък за съответния данъчен период в срока по ал. 8 с изключение на случаите по чл. 260я19, в които внася допълнителния данък в срока по чл. 260я19. 
Вж.: Формуляри
Преходен режим! Съгласно § 30, ал. 1 от ПЗР на ЗДДБРБ за 2025 г. Информационната декларация и уведомленията по чл. 260я19, както и данъчните декларации по чл. 260я23, ал. 9 и по чл. 260я28, ал. 1 от ЗКПО, за данъчен период, започващ на 1 януари 2024 г. или по-късно през тази календарна година, който е преходен период съгласно чл. 260я16 от ЗКПО, се подават:

- в срок от 10 януари 2026 г. до 18 месеца след последния ден на този данъчен период или

- до 30 юни 2026 г., когато срокът от 18 месеца изтича преди тази дата.

Информационната декларация и уведомленията по чл. 260я23 от ЗКПО, както и данъчните декларации по чл. 260я23, ал. 9 и по чл. 2 чл. 260я28, ал. 1 от ЗКПО, за данъчен период, който завършва преди 31 март 2025 г., се подават в срок от 10 януари 2026 г. до 30 юни 2026 г.
Видове избор

Изборът, посочен в чл. 260а, ал. 5, чл. 260н, ал. 3 - 6, ал. 10 - 12 и ал. 18, чл. 260я14 и чл. 260я15, е валиден за срок от пет данъчни периода, включително данъчния период, в който е упражнен. Изборът се подновява автоматично, освен ако определеното да подава информация образувание го оттегли в края на срока по изречение първо. Оттеглянето на избора е валидно за период от пет данъчни периода считано от края на данъчния период, в който е направено (чл. 260я24, ал. 1)

Изборът, посочен в чл. 260н, ал. 13 - 16, чл. 260у, ал. 1, т. 2, чл. 260ц, ал. 1, чл. 260щ, ал. 2, чл. 260я1, ал. 1 и чл. 260я12, ал. 1, е валиден за период от един данъчен период. Изборът се подновява автоматично, освен ако подаващото информация съставно образувание го оттегли в края на данъчния период. (чл. 260я24, ал. 2)

Изборът по ал. 1 и 2 се прави пред данъчната администрация на държавата - членка на Европейския съюз, в която е разположено подаващото информация съставно образувание.  (чл. 260я24, ал. 3).

